Davis Cup: Hrvatska - Belgija 2:0 (25/9/04) - 2004-09-25
Eventualnom današnjom pobjedom hrvatskog para bio bi osvojen odlučujući bod za ostanak u svjetskoj skupini
Hrvatska Davis Cup reprezentacija povela je 2-0 protiv Belgije i to bez izgubljenog seta. Prvi bod donio je Ivan Ljubičić pobjedom nad Gillesom Elsnerom, a u drugom susretu Mario Ančić je bio bolji od Oliviera Rochusa. Danas je na programu igra parova, a eventualnom pobjedom hrvatskih tenisača, Ljubičića i Ančića bio bi osvojen odlučujući bod za ostanak u svjetskoj skupini. Inače, u polufinalu svjetske skupine Francuska je povela protiv Španjolske 1-0 nakon što je Paul Henri Matthieu iznenadio bivšeg pobjednika Otvorenog prvenstva Francuske Carlosa Moyu. Juan Carlos Ferrero vodi protiv Fabricea Santoroa, a njihov meč, koji je prekint sinoć zbog mraka, bit će dovršen danas. Pobjednik iz dvoboja Francuska – Španjolska igrat će s boljom ekipom iz drugog polufinalnog para u kojem se sastaju Sjedinjene Države i Bjelorusija. Američki tenisač Andy Roddick doveo je Sjedinjene Države u vodstvo lakom pobjedom nad Vladimirom Voltchkovim. A na Otvorenom prvenstvu Kine za tenisačice Ruskinja Maria Sharapova igrat će u polufinalu protiv zemljakinje Svetlane Kuznecove. Dakle, u polufinalu igraju pobjednica Wimbledona protiv pobjednice Otvorenog prvenstva Sjedinjenih Država. Sharapova je svladala Jelenu Janković iz Srbije i Crne Gore koja je predala meč zbog ozljede dok je Kuznetsova bila bolja od Argentinke Gisele Dulko sa 6-4 i 6-4 u setovima.